《三益斋》
宋代·李彭

知人实未易，定交良独难。胜已谢容悦，有来期必端。

明公迈往姿，劲气摩谏垣。确讱金石贯，博极溟渤宽。

遗经起凡例，射策凌孔鸾。睥睨汉庭右，言激壮士肝。

耻作子公书，肯弹贡禹冠。小试不尽妙，银章楚江干。

抱牍雁鹜行，欲作故时看。弹治非柱后，缩手心胆寒。

何尝扰狱事，民自以不冤。如卿未惭老，此语垂不刊。

虚怀望三益，阅此贤士关。要须得伟人，阔步未登坛。

拜公丈人行，摄衣许跻攀。反蒙补我劓，况复亲芝兰。

会心在简要，我言真觉烦。章成谢不敏，猥并劳一删。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。